Wanneer het my besigheid ’n lisensie nodig? - Jou Geld | Solidariteit WêreldJou Geld | Solidariteit Wêreld
Wanneer het my besigheid ’n lisensie nodig?
Donderdag, Februarie 9th, 2017
Jou besigheid benodig ’n lisensie indien jy :
– alkohol verkoop, soos bepaal deur die Drankwet van 2003,
– bederfbare produkte vervaardiging en verkoop, en/of
– ’n besigheid bedryf rakende gesondheid en vermaaklikheidsaktiwiteite, bv. ŉ sauna, masseersalon, snoekersalon, slotmasjiene, nagklub, disko, rolprentteater, ens.
Jy kan aansoek doen om ’n lisensie by die plaaslike raad of die Drankraad. Dit is raadsaam om al die nodige vereistes in orde te kry. Inspekteurs van verskeie staatsdepartemente sal ’n afspraak maak om die perseel te inspekteer waar die besigheid bedryf sal word. Dit sluit in, onder andere:
– ’n Dorpsbeplanner, om te verseker dat die besigheid in ŉ area is wat uitgesit is vir besigheidsdoeleindes.
– ’n Gesondheidsinspekteur, om te verseker dat die besigheid al die gesondheidsreëls nakom.
– ’n Inspekteur van die brandweer, om te verseker dat die besigheid nie ŉ brandgevaar inhou nie.
– ŉ Meganiese Ingenieur
Sodra jou aansoek om ’n lisensie ingedien is, moet die verskeie inspekteurs jou besigheid binne 30 dae besoek. ŉ Inspekteur kan daarop aandring dat jy sekere veranderings aan jou besigheid aanbring voordat hy die perseel goedkeur. Indien daar veranderings is wat aangebring moet word, kan jy aansoek doen om ’n 14 dae grasietydperk ten einde die veranderings aan te bring.
Indien jy sou versuim om hierdie aansoek te rig en die veranderings is nie voltooi binne die voorgeskrewe 30 dae na die aansoek nie, sal die aansoekproses van vooraf begin en sal die inspekteurs weer jou perseel kom besoek.
Jou besigheidslisensie verval nie jaarliks nie. Met ander woorde, jy hoef nie elke jaar vir ’n nuwe lisensie aansoek te doen nie. Daar is wel sekere gevalle waar ’n nuwe lisensie bekom moet word. Hierdie gevalle sluit in:
– Wanneer jy die besigheid verskuif na ŉ ander perseel.
– Indien die besigheid verkoop word, sal die nuwe eienaar vir ŉ lisensie aansoek moet doen.
– Indien die aktiwiteite van die besigheid verander en ŉ lisensie vereis word vir die nuwe bedrywighede.
Indien jy ’n besigheid bedryf sonder ’n lisensie waar die aard van die besigheid ’n lisensie vereis, begaan jy ’n strafbare kriminele oortreding. Die eienaar van so ’n besigheid kan beboet word of kan gevangenisstraf van tot drie jaar opgelê word.